钦定古今图书集成/明伦汇编/氏族典/第182卷 > 《廖用贤尚友录》 > 延笃
## 钦定古今图书集成/明伦汇编/氏族典/第182卷 > 《廖用贤尚友录》 > 延笃

按《后汉书延笃传》：“笃字叔坚，南阳犨人也。少从颍川
唐溪典受《左氏传》，旬日能讽诵之，典深敬焉。又从马
融受业，博通经传及百家之言，能著文章，有名京师。
举孝廉，为平阳侯相。以师丧，弃官奔赴，五府并辟，不
就。桓帝以博士征拜议郎，与朱穆、边韶共著作东观。
稍迁侍中。帝数问政事，笃诡辞密对，动依典义。迁左”
冯翊，又徙京兆尹。其政用宽仁，忧恤民黎，擢用长者，
与参政事，郡中欢爱，三辅咨嗟焉。先是陈留边凤为
京兆尹，亦有能名，郡人为之语曰：“前有赵、张三王，后
有边、延二君。”时皇子有疾，下郡县出珍药，而大将军
梁冀遣客赍书诣京兆，并货牛黄。笃收客杀之，冀惭
而不得言。有司承旨，欲求其事。笃以病免归，教授家
巷。后遭党事禁锢。永康元年，卒于家。笃论解经、《传》，多
所校正，后儒服虔等以为折中。所著《诗》、论、铭、书、《应讯、
表》《教令》凡二十篇云。